Verskeie munisipale bestuurslede vas vir bedrogButi Molupi, voormalige waarnemende bestuurder van Nala-munisipaliteit Die voormalige waarnemende bestuurder van die Nala-munisipaliteit in die Vrystaat is Woensdag deur die Valke in hegtenis geneem weens beweerde tenderbedrog. Die voormalige munisipale bestuurder van die Maluti-a-Phofung-munisipaliteit (Harrismith) is ook vroeër in verband met dieselfde saak in hegtenis geneem. Buti Piet Molupi (49) was die waarnemende munisipale bestuurder by die Nala-munisipaliteit (Bothaville en Wesselsbron) van 2016 tot 2018, toe die beweerde onregmatighede plaasgevind het. Die saak hou verband met onreëlmatige aanstellings van sekerheidsbeamptes in Bothaville. Volgens die Valke se ondersoek het dié aanstellings daartoe gelei dat die munisipaliteit ŉ verlies van R205 000 gely het. “Die ondersoek het ook reeds gelei tot die inhegtenisneming van vier senior beamptes by die Maluti-a-Phofung-munisipaliteit (Harrismith) en ŉ voormalige bestuurder van die Nala-munisipaliteit, Chris Mokomela,” sê brig. Hangwani Mulaudzi, Valke-woordvoerder. “Die groep het glo saamgewerk om die maatskappy Zero Tolerance ŉ tender te gee om sekerheidsdienste aan dié munisipaliteite te lewer sonder dat die nodige prosesse gevolg is.” Robert Tsupa, die voormalige bestuurder van die munisipaliteit in Harrismith, het glo R700 000 van dié munisipaliteit se geld só vermors. Mothupi het in die landdroshof in Bothaville verskyn en is op borgtog van R5 000 vrygelaat. Sy saak kom weer op 11 Mei in die hof voor om ŉ datum vas te stel vir die verhoor in die handelshof. Die ander verdagtes sluit in die hoof- finansiële beampte en die direkteur van openbare veiligheid van die Maluti-a-Phofung-munisipaliteit. Hulle het reeds in die hof verskyn en is op borgtog van R10 000 vrygelaat.